Lewenslange tronkstraf vir oupa wat kleinkind verkragFoto ter illustrasie. (Foto: SAPS Facebook) ŉ 69-jarige man wat sy kleindogter oor ŉ typerk van drie jaar verkrag het, is vandeesweek in die Port Elizabeth-landdroshof in Gqeberha tot lewenslange tronkstraf gevonnis. Die kind het by haar ouma en oupa gewoon nadat haar ma in 2014 dood is. Die kind se ouderdom is nie bekendgemaak nie. Anelisa Ngcakani, woordvoerder vir die Nasionale Vervolgingsgesag (NVG), sê die man het sy kleinkind tussen 2016 en 2019 herhaaldelik verkrag. “Die verkragtings het gewoonlik plaasgevind wanneer die ouma te veel gedrink het en stomdronk was.” Die meisie het in Maart 2020 by haar ander ouma in Perseverance, ook in dié provinsie, gaan kuier en kon weens die Covid-19-pandemie nie na haar verkragter terugkeer nie. Dis in dié tyd dat sy haar ouma ingelig het oor wat die afgelope jare met haar gebeur het. Die oupa het onskuldig gepleit, hoewel sy vrou, die ander ouma en die meisie teen hom getuig het. Die hof het die man skuldig bevind en hom lewenslank tronk toe gestuur. Die NVG het die vonnis verwelkom.